b'\n_START_ARTICLE_\nS\xc4\x85vartynas\n_START_PARAGRAPH_\nS\xc4\x85vartynas arba atliek\xc5\xb3 kapinynas \xe2\x80\x93 \xc4\xafvairi\xc5\xb3 atliek\xc5\xb3 kaupimo vieta. Atliekos gali b\xc5\xabti kaupiamos tiek \xc5\xbeem\xc4\x97s pavir\xc5\xa1iuje, tiek ir po \xc5\xbeeme. Iki XX a. vidurio atliek\xc5\xb3 \xc5\xa1alinimas s\xc4\x85vartynuose buvo pagrindinis atliek\xc5\xb3 tvarkymo metodas. Spar\xc4\x8diai vystantis pramonei ir susir\xc5\xabpinus aplinkos apsauga buvo sukurti kiti atliek\xc5\xb3 tvarkymo metodai: atliek\xc5\xb3 perdirbimas, biodegradavimas, atliek\xc5\xb3 deginimas panaudojant i\xc5\xa1siskirian\xc4\x8di\xc4\x85 \xc5\xa1ilum\xc4\x85 elektros energijos gavybai ir \xc5\xa1ildymui._NEWLINE_S\xc4\x85vartynuose atliekos paskleid\xc5\xbeiamos ir sutankinamos. Siekiant suma\xc5\xbeinti poveik\xc4\xaf aplinkai, atliekos gali b\xc5\xabti galiausiai padengiamos specialiu nelaid\xc5\xbeiu sintetiniu arba \xc5\xbeem\xc4\x97s sluoksniu. Pagal dabartinius aplinkosaugos reikalavimus b\xc5\xabsimo s\xc4\x85vartyno vietoje \xc4\xafrengiamas specialus pagrindas ir drena\xc5\xbeas, siekiant i\xc5\xa1vengti platesnio grunto bei vandens u\xc5\xbeter\xc5\xa1tumo.\n_START_SECTION_\nMene\n_START_PARAGRAPH_\n2006\xc2\xa0m. Lietuvoje kino studijoje \xe2\x80\x9eEurofilmai\xe2\x80\x9c sukurta 1 val. trukm\xc4\x97s vaidybin\xc4\x97 juosta \xe2\x80\x9eJ\xc4\x97zus i\xc5\xa1 Lietuvos\xe2\x80\x9c (re\xc5\xbe. Karolis Jankus), kurios scen\xc5\xb3 buvo nufilmuota ir \xc5\xa1alia Vilniaus esan\xc4\x8diame s\xc4\x85vartyne. Saul\xc4\x97t\xc4\x85 vasaros dien\xc4\x85, praleist\xc4\x85 s\xc4\x85vartyne, filmavimo grup\xc4\x97s nariai nuodijosi ore tvyran\xc4\x8dia smarve, i\xc5\xa1 arti susipa\xc5\xbeino su ten buvojan\xc4\x8diais benamiais.'